
Betegtájékoztató: Információk a felhasználó számára
Orlistat Polpharma 60 mg kemény kapszula
orlisztát

Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.

Ezt a gyógyszert mindig pontosan a betegtájékotatóban leírtaknak, vagy az Ön kezelőorvosa vagy gyógyszerésze által elmondottaknak megfelelően szedje.

· Tartsa meg a betegtájékoztatót, mert a benne szereplő információkra a későbbiekben is szüksége lehet.

· További kérdéseivel forduljon kezelőorvosához vagy gyógyszerészéhez.
· Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.

· Amennyiben az Orlistat Polpharma 12 hetes alkalmazását követően nem következik be testtömeg‑csökkenés, keresse fel kezelőorvosát. Előfordulhat, hogy abba kell hagynia az Orlistat Polpharma szedését.

A betegtájékoztató tartalma: 
1. Milyen típusú gyógyszer az Orlistat Polpharma 60 mg kemény kapszula (a továbbiakban Orlistat Polpharma) és milyen betegségek esetén alkalmazható?

2. Tudnivalók az Orlistat Polpharma szedése előtt

3. Hogyan kell szedni az Orlistat Polpharma‑t?

4. Lehetséges mellékhatások

5. Hogyan kell az Orlistat Polpharma‑t tárolni?

6. A csomagolás tartalma és egyéb információk  

1.
Milyen típusú gyógyszer az Orlistat Polpharma és milyen betegségek esetén alkalmazható? 
Az Orlistat Polpharma olyan 18 éves vagy idősebb túlsúlyos felnőttek fogyásának elősegítésére szolgál, akiknek testtömeg‑indexe (body mass index, BMI) 28 vagy ezt meghaladó érték. Az Orlistat Polpharma‑t csökkentett kalóriájú, alacsony zsírtartalmú étrend mellett kell alkalmazni.

A testtömeg‑index mutatja meg, hogy az Ön testtömege a testmagasságának megfelelő‑e vagy Ön a magasságához mérten túlsúlyos. Az alábbi táblázat segít abban, hogy megtudja túlsúlyosnak minősül-e, és szükséges‑e az Ön számára az Orlistat Polpharma.

Keresse meg a saját testmagasságát a táblázatban. Ha az Ön testtömege kevesebb, mint ami ott szerepel, ne szedje az Orlistat Polpharma‑t.
	Testmagasság
	Testtömeg

	1,50 m
	63 kg

	1,55 m
	67,25 kg

	1,60 m
	71,75 kg

	1,65 m
	76,25 kg

	1,70 m
	81 kg

	1,75 m
	85,75 kg

	1,80 m
	90,75 kg

	1,85 m
	95,75 kg

	1,90 m
	101 kg


A túlsúllyal járó kockázatok

A túlsúly növeli számos súlyos egészségi probléma, mint a cukorbetegség és a szívbetegség kialakulásának kockázatát. Ezekben az állapotokban nem feltétlenül érzi magát rosszul, ezért keresse fel kezelőorvosát kivizsgálás céljából.

Miként hat az Orlistat Polpharma?

Az Orlistat Polpharma hatóanyaga az orlisztát, ami az emésztőrendszerben található zsírokra hat. Az étellel elfogyasztott zsír kb. egynegyed részének felszívódását gátolja. Ez a megemésztetlen zsírmennyiség a széklettel távozik a szervezetből. Előfordulhat, hogy az étrend következtében eltérő hatásokat tapasztalhat (lásd 4. pont). Ezért fontos, hogy szigorúan betartson egy alacsonyabb zsírtartalmú étrendet, hogy kontrollálni tudja ezeket a hatásokat. A kapszulák abban segítenek, hogy az Ön erőfeszítései mellett többet fogyjon, mint ha csak diétát tartana. Minden, a csak diétával leadott 2 kg mellett az Orlistat Polpharma további 1 kg leadását segíti elő.

2.
Tudnivalók az Orlistat Polpharma szedése előtt
Ne szedje az Orlistat Polpharma‑t
· Ha allergiás az orlisztátra vagy a gyógyszer (6. pontban felsorolt) egyéb összetevőjére.
· Ha terhes vagy szoptat

· Ha ciklosporint szed, amit szervátültetések után, súlyos sokízületi gyulladásban, illetve egyes súlyos bőrbetegségek kezelésére alkalmaznak

· Ha warfarint vagy más véralvadásgátlót szed

· Ha epepangása van (ebben az állapotban akadályozott az epe elvezetése a májból)

· Ha orvos által igazolt táplálékfelszívódási zavarban szenved (krónikus malabszorpciós szindróma).

Figyelmeztetések és óvintézkedések
Az Orlistat Polpharma szedése előtt beszéljen kezelőorvosával vagy gyógyszerészével: 
· ha Ön cukorbeteg. Beszéljen kezelőorvosával, mert lehetséges, hogy módosítani kell a cukorbetegség elleni gyógyszerének adagját.

· ha vesebetegsége van. Beszéljen kezelőorvosával az Orlistat Polpharma szedése előtt, ha veseproblémái vannak. Idült vesebetegségben szenvedők esetében az orlisztát alkalmazása vesekövek kialakulásával járhat.

Gyermekek és serdülők
Ezt a gyógyszert tilos 18 év alatti gyermekeknek és serdülőknek adni.

Egyéb gyógyszerek és az Orlistat Polpharma
Az Orlistat Polpharma befolyásolhatja más gyógyszerek hatását, amelyeket szednie kell.

Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről.
Ne szedje az Orlistat Polpharma‑t a következő gyógyszerekkel:

· Ciklosporinnal: a ciklosporint szervátültetések után, illetve súlyos sokízületi gyulladás (reumatoid artritisz), valamint egyes súlyos bőrbetegségek esetén alkalmazzák.

· Warfarinnal vagy más véralvadásgátlóval.

Szájon át szedhető fogamzásgátlók és az Orlistat Polpharma

· A szájon át szedhető fogamzásgátló tabletták hatékonysága csökkenhet, ha Önnek súlyos hasmenése van. Súlyos hasmenés esetén használjon kiegészítő fogamzásgátló módszert.

Multivitaminok és az Orlistat Polpharma

· Szedjen multivitamint minden nap. Az Orlistat Polpharma csökkentheti a szervezetében felszívódó néhány vitamin szintjét. A multivitamin tartalmazzon A‑, D‑, E‑ és K‑vitamint. A multivitamint lefekvéskor vegye be, amikor már nem vesz be Orlistat Polpharma‑t, mivel így biztosíthatja, hogy a vitaminok felszívódjanak.

Az Orlistat Polpharma szedése előtt beszéljen kezelőorvosával vagy gyógyszerészével, ha az alábbi gyógyszerek valamelyikét szedi

· Amiodaront, amit szívritmuszavar kezelésére alkalmaznak.

· Akarbózt, amelyet cukorbetegség esetén, 2-es típusú diabétesz mellitusz kezelésére alkalmaznak. Akarbózt szedő személyek számára az Orlistat Polpharma alkalmazása nem javasolt.

· Pajzsmirigybetegségre való gyógyszert (levotiroxin), mert szükség lehet a gyógyszer adagjának módosítására, vagy arra, hogy gyógyszereit a nap más időszakában vegye be.

· Epilepszia kezelésére szolgáló gyógyszert, mivel a görcsrohamok előfordulásának gyakoriságában vagy súlyosságában észlelt bármilyen változást meg kell beszélnie kezelőorvosával.

· HIV-fertőzés kezelésére használt gyógyszerek. Fontos, hogy az Orlistat Polpharma szedése előtt beszéljen kezelőorvosával, ha Ön HIV fertőzés elleni kezelés alatt áll.
· Depresszió, pszichiátriai rendellenességek vagy szorongás kezelésére használatos gyógyszereket szed.

Az Orlistat Polpharma szedése alatt beszéljen kezelőorvosával vagy gyógyszerészével 

· Ha magas vérnyomás kezelésére szed gyógyszert, mert szükség lehet a gyógyszer adagjának módosítására.

· Ha magas koleszterinszint kezelésére szed gyógyszert, mert szükség lehet a gyógyszer adagjának módosítására.

Az Orlistat Polpharma egyidejű bevétele étellel és itallal
Az Orlistat Polpharma‑t egy csökkentett kalóriatartalmú és zsírszegény étrend mellett kell alkalmazni. Próbáljon meg ennek megfelelően étkezni már a kezelés megkezdése előtt. További információkat a kalória‑ és zsírmennyiség célértékek meghatározásáról a 6. pont További hasznos információk c. része alatt talál.

Az Orlistat Polpharma‑t közvetlenül étkezés előtt, közben vagy legkésőbb 1 órával az étkezést követően lehet bevenni. A kapszulát vízzel kell lenyelni. Ez általában egy‑egy kapszulát jelent a reggelihez, ebédhez és vacsorához. Ha kihagy egy étkezést, vagy az étel nem tartalmaz zsírt, akkor ne vegyen be kapszulát. Az Orlistat Polpharma csak akkor hat, ha az étel tartalmaz valamennyi zsírt.

Ne vegyen be többet az ajánlott adagnál akkor sem, ha az elfogyasztott étel sok zsírt tartalmaz. Amennyiben a kapszulát túl magas zsírtartalmú étellel veszi be, nagyobb eséllyel jelentkezhetnek a diéta miatt fellépő kezelési hatások (lásd a 4. pont).

Az Orlistat Polpharma szedése alatt tegyen meg mindent a magas zsírtartalmú ételek elkerülésére.

Terhesség és szoptatás
Ne szedje az Orlistat Polpharma‑t ha terhes vagy szoptat.

A készítmény hatásai a gépjárművezetéshez és a gépek kezeléséhez szükséges képességekre
Nem valószínű, hogy az Orlistat Polpharma befolyásolja a gépjárművezetéshez és a gépek kezeléséhez szükséges képességeket.
3.
Hogyan kell szedni az Orlistat Polpharma-t?
Felkészülés a fogyásra
1. Jelölje ki a kezdőnapot

Előre jelölje ki a napot, amikor elkezdi szedni a kapszulákat. Már a kapszulák szedése előtt kezdjen el egy alacsonyabb kalóriatartalmú és zsírszegény étrendet, hogy szervezetének legyen néhány napja hozzászokni új étkezési szokásaihoz. Vezessen étkezési naplót az elfogyasztott ételekről. Az étkezési naplók azért hatékonyak, mert segítségükkel követheti, hogy mit és mennyit eszik, ami jó alapot szolgálhat a változtatásokhoz.

2. Határozza meg, hogy mennyit akar fogyni

Gondolja át, hogy hány kilótól akar megszabadulni, és határozza meg az elérendő testtömeget. A reális cél a kiindulási testtömeg 5‑10%‑ának leadása. A leadott mennyiség hétről hétre változhat. Törekedjen a fokozatos testtömeg‑csökkentésre, egyenletes, kb. heti 0,5 kg‑os ütemben.

3.
Határozza meg a kalória‑ és zsírmennyiség célértékeket

A kitűzött testtömeg‑csökkenés eléréséhez két, napi célértéket meghatároznia. Egyet a kalória mennyiségére, a másikat a zsírmennyiségre vonatkozóan. További információkat a 6. pont További hasznos információk c. része alatt talál.

Az Orlistat Polpharma szedése

A gyógyszert mindig a kezelőorvosa vagy gyógyszerésze által elmondottaknak megfelelően szedje. Amennyiben nem biztos az adagolást illetően, kérdezze meg kezelőorvosát vagy gyógyszerészét.
Felnőtteknek 18 éves kortól
· Naponta 3-szor 1 kapszulát vegyen be.

· Az Orlistat Polpharma‑t közvetlenül étkezés előtt, közben vagy legkésőbb 1 órával az étkezést követően vegye be. Ez általában 1‑1 kapszulát jelent a reggelihez, ebédhez és vacsorához. Biztosítsa, hogy főétkezései kiegyensúlyozottak és csökkentett kalória‑, valamint zsírtartalmúak legyenek.

· Ha kihagy egy étkezést, vagy az étel nem tartalmaz zsírt, akkor ne vegyen be kapszulát. Az Orlistat Polpharma csak akkor hat, ha az étel tartalmaz valamennyi zsírt.

· A kapszulát egészben, vízzel nyelje le.

· Ne vegyen be naponta 3 kapszulánál többet.

· Egyen alacsonyabb zsírtartalmú ételeket, hogy csökkentse az étrend miatt bekövetkező kezelési hatásokat (lásd a 4. pont).

· Próbáljon meg többet mozogni, mielőtt elkezdi szedni a kapszulákat. A testmozgás a testtömeg‑csökkentő programok fontos eleme. Ha korábban nem edzett, előbb mindenképpen keresse fel kezelőorvosát.

· Maradjon aktív az Orlistat Polpharma szedése alatt és a kezelés abbahagyása után is.

Mennyi ideig kell szedni az Orlistat Polpharma‑t?

· Az Orlistat Polpharma 6 hónapnál tovább nem szedhető. 

· Ha az Orlistat Polpharma 12 hétig tartó szedése után sem fogyott, keresse fel kezelőorvosát vagy gyógyszerészét tanácsért.
Lehetséges, hogy abba kell hagynia az Orlistat Polpharma szedését.

· A sikeres fogyás nem azt jelenti, hogy csupán egy rövid ideig másként étkezünk, mielőtt visszatérnénk régi szokásainkhoz. Azok, akiknek sikerül fogyniuk és az elért testtömeg‑csökkenést megtartani, életmódjukon is változtatnak, többek között étkezési szokásaikon és aktivitásukon.

Ha az előírtnál több Orlistat Polpharma‑t vett be
Ne vegyen be naponta 3 kapszulánál többet.

· Ha túl sok kapszulát vett be, a lehető leghamarabb keresse fel kezelőorvosát.

Ha elfelejtette bevenni az Orlistat Polpharma-t 
Ha elfelejt bevenni egy kapszulát: 

· Amennyiben az utolsó főétkezése óta 1 óránál kevesebb idő telt el, vegye be a kihagyott kapszulát.

· Ha az utolsó főétkezése óta 1 óránál több idő telt el, ne vegye be a kihagyott kapszulát. Várjon, és a következő kapszulát a szokásos adagolás szerint, a következő főétkezésnél vegye be.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.

4.
Lehetséges mellékhatások
Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Az Orlistat Polpharma alkalmazásához köthető gyakori mellékhatások (például szelek olajos foltokkal vagy anélkül, váratlan vagy gyakoribb székletürítések, lágy széklet) nagy részét a készítmény hatásmechanizmusa okozza (lásd 1. pont). Alacsonyabb zsírtartalmú ételek fogyasztása segít megszüntetni az étrend következtében jelentkező, ilyen kezelési hatásokat.

Súlyos mellékhatások
Nem ismert, hogy ezek a mellékhatások milyen gyakorisággal fordulnak elő.
Súlyos allergiás reakciók 

· A súlyos allergiás reakció jelei többek között a következők: súlyos légzési nehézségek, izzadás, bőrkiütés, viszketés, duzzadt arc, gyors szívverés, ájulás. 

· Hagyja abba a kapszulák szedését. Azonnal kérjen orvosi segítséget. 

Egyéb súlyos mellékhatások 

· Végbélből (rektum) eredő vérzés

· Vastagbélgyulladás (divertikulitisz). A tünetek között szerepelhet alsó hasi fájdalom, különösen a baloldalon, esetleg lázzal és székrekedéssel.
· Hasnyálmirigy‑gyulladás (pankreatitisz). A tünetek között szerepelhet erős hasi fájdalom, amely esetenként kisugárzik a hát irányába, ami jelentkezhet láz, hányinger és hányás kíséretében.
· A bőr felhólyagosodása (beleértve a felszakadó hólyagokat).
· Epekő által okozott erős hasi fájdalom
· Májgyulladás (hepatitisz). Tünete lehet a bőr és a szemek besárgulása, viszketés, sötét színű vizelet, hasi fájdalom és a máj érzékenysége (melyet a mellkas jobb elülső része alatt fájdalom jelez), néha étvágytalansággal párosulva.

· Oxalát-nefropátia (kalcium-oxalát kristályok felhalmozódása, melyek vesekövek kialakulását eredményezhetik). Lásd 2. pont Figyelmeztetések és óvintézkedések.
· Hagyja abba a kapszulák szedését. Beszéljen kezelőorvosával, ha ezek bármelyike jelentkezik Önnél.

Nagyon gyakori mellékhatások (10-ből több mint 1 beteget érinthetnek) 

· Bélgázképződés (szelek), olajos foltokat hagyva vagy anélkül

· Váratlan székletürítések

· Zsíros vagy olajos széklet

· Lágy széklet

· Beszéljen kezelőorvosával vagy gyógyszerészével, ha bármelyik mellékhatás súlyossá vagy zavaróvá válik.
Gyakori mellékhatások (100-ból 1-10 beteget érinthetnek) 

· Hasi fájdalom 

· A széklet visszatartásának képtelensége (széklet inkontinencia)

· Folyékony/híg széklet

· Gyakoribb székletürítés

· Szorongás
· Beszéljen kezelőorvosával vagy gyógyszerészével, ha bármelyik mellékhatás súlyossá vagy zavaróvá válik.

Vérvizsgálatokkal kimutatható hatások (nem ismert, hogy ezek a hatások milyen gyakran fordulnak elő)

· Néhány májenzim szintjének megemelkedése

· A véralvadásra gyakorolt hatások a warfarint vagy más véralvadásgátlót (antikoagulánsokat) szedő betegeknél

· Vérvizsgálat előtt tájékoztassa kezelőorvosát arról, hogy Orlistat Polpharma‑t szed.

Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik.

A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.
Tanulja meg kezelni az étrend következtében jelentkező kezelési hatásokat

A leggyakoribb mellékhatásokat a kapszula hatásmechanizmusa okozza, aminek eredményeként a zsír egy része felszívódás nélkül kiürül a szervezetből. Ezek a hatások jellemzően a kapszula szedésének első heteiben jelentkeznek, mielőtt még hozzászokott volna ahhoz, hogy korlátozza az ételek zsírtartalmát. Ilyen, az étrend következtében jelentkező kezelési hatások azt jelezhetik, hogy több zsírt fogyasztott, mint amennyit kellett volna.

Az alábbi tanácsok betartásával minimálisra csökkentheti az étrend következtében jelentkező kezelési hatásokat:

· Kezdje el a csökkentett zsírtartalmú táplálkozást néhány nappal, vagy akár egy héttel azelőtt, hogy elkezdi szedni a kapszulákat.

· Tudjon meg többet arról, hogy kedvenc ételei általában mennyi zsírt tartalmaznak és, hogy mekkora adagokat szokott elfogyasztani. Ha megfelelő ismeretekre tesz szert az adagok tekintetében, kisebb lesz az esélye annak, hogy véletlenül túllépi a zsírmennyiség célértékét.

· Egyenletesen ossza el a napi zsíradagot az étkezések között. Ne „spóroljon” zsírt és kalóriát, hogy aztán egy magas zsírtartalmú ételben vagy desszertben fogyassza el, ahogy azt esetleg más fogyókúrás programok esetében megtehette.

· A legtöbben, akik ilyen hatásokat tapasztaltak, az étrendjük módosításával kezelhetőnek és megszüntethetőnek találták azokat.

Ne aggódjon, ha Ön nem tapasztalja ezeket a problémákat. Ez nem jelenti azt, hogy a kapszulák nem hatásosak.

5.
Hogyan kell az Orlistat Polpharma-t tárolni?
A gyógyszer gyermekektől elzárva tartandó!

Legfeljebb 25ºC-on tárolandó. A fénytől és nedvességtől való védelem érdekében az eredeti csomagolásban tárolandó.

A csomagoláson feltüntetett lejárati idő (Felhasználható:) után ne szedje ezt a gyógyszert. A lejárati idő az adott hónap utolsó napjára vonatkozik
A tartályba csomagolt kapszulákat a tartály felbontását követő naptól számított 6 hónapon belül fel kell használni.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.
6.
A csomagolás tartalma és egyéb információk
Mit tartalmaz az Orlistat Polpharma?
A hatóanyag az orlisztát. Egy kemény kapszula 60 mg orlisztátot tartalmaz. 

Egyéb összetevők: 
kapszulatöltet: mikrokristályos cellulóz, A-típusú karboximetilkeményítő-nátrium, vízmentes kolloid szilícium-dioxid, nátrium‑lauril‑szulfát.
kapszulahéj: zselatin, indigókármin (E132), titán‑dioxid (E171).

Milyen az Orlistat Polpharma külleme és mit tartalmaz a csomagolás?
Az Orlistat Polpharma kapszulának világoskék kapszulateteje és kapszulateste van.

Az Orlistat Polpharma 42, 60, 84 és 90 kapszulát tartalmazó kiszerelésekben kerül forgalomba.

Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja és a gyártó
Pharmaceutical Works POLPHARMA SA

19 Pelplińska Street, 83-200 Starogard Gdański
Lengyelország

OGYI-T-22219/01-16
A betegtájékoztató legutóbbi felülvizsgálatának dátuma: 2016. március

TOVÁBBI HASZNOS INFORMÁCIÓK
Milyen kockázatokkal jár, ha valaki túlsúlyos

A túlsúly kihatással van az egészségére, és növeli az olyan súlyos egészségi problémák kialakulásának kockázatát mint a: 

· magas vérnyomás 

· cukorbetegség 

· szívbetegség 

· agyi érkatasztrófa (sztrók) 

· daganatok bizonyos típusai 

· gyulladásos ízületi betegség (oszteoartritisz) 

Beszéljen kezelőorvosával arról, hogy az Ön esetében milyen kockázata van a fenti állapotok kialakulásának.

Miért fontos a testtömeg csökkentése

A fogyás és az elért testtömeg megtartása, például az étrend javításával és a testmozgás növelésével, segíthet csökkenteni a súlyos egészségi problémák kialakulásának kockázatát, és javít az egészségi állapotán.

Hasznos tippek az étrendre, illetve a kalória‑ és zsírmennyiség célértékekre vonatkozóan az Orlistat Polpharma alkalmazása alatt

Az Orlistat Polpharma‑t csökkentett kalóriatartalmú, zsírszegény étrend mellett kell alkalmazni. A kapszulák úgy hatnak, hogy megakadályozzák az elfogyasztott zsír egy részének a felszívódását, de Ön továbbra is ehet mindegyik fő ételcsoportból.

Noha a legtöbb figyelmet az étel kalória‑ és zsírtartalmára kell fordítania, fontos, hogy étrendje kiegyensúlyozott legyen.

Olyan ételeket válasszon, amelyek több különféle tápanyagot tartalmaznak, és tanuljon meg hosszú távon is egészségesen étkezni.

A kalória‑ és zsírmennyiség célértékek jelentősége

A kalóriával a test energiaszükségletét mérjük. Néha kilokalóriában (kcal) fejezik ki. Az energia kilojoule‑ban (kJ) is megadható, amellyel szintén találkozhat az ételek csomagolásán.

· A kalória célérték a naponta elfogyasztható maximális kalóriamennyiség. Lásd a fejezet további részében szereplő táblázatot.

· A grammban számolt zsír célérték az étkezésenként elfogyasztható maximális zsírmennyiség grammokban kifejezve. A zsírmennyiség célértékekre vonatkozó táblázata az alábbiakban található a kalória célértékek után.

· A kapszulák hatásmechanizmusa miatt alapvető fontosságú a zsír célérték figyelemmel követése. Az Orlistat Polpharma szedése azt jelenti, hogy a szervezetén több emésztetlen zsír fog áthaladni, ezért megterhelő lehet szervezete számára, ha ugyanannyi zsírral kell megbirkóznia, mint amennyit korábban evett. Vagyis a zsírmennyiség célértékek betartásával maximális testtömeg‑csökkenést érhet el, miközben minimalizálja az étrend következtében jelentkező kezelési hatások kockázatát.

· Törekedjen a fokozatos és egyenletes fogyásra. A heti kb. 0,5 kg‑os testtömeg‑csökkenés az ideális.

Hogyan kel meghatározni a kalória célértéket

Az alábbi táblázatot úgy dolgozták ki, hogy a megadott kalóriamennyiség célérték mintegy napi 500 kalóriával kevesebb annál, mint amennyire szervezetének szüksége van a jelenlegi testtömegének fenntartásához. Ez összesen heti 3500 kalóriával kevesebbet jelent, ami körülbelül 0,5 kg zsírban található kalóriamennyiségnek felel meg.

Önmagában a kalória célérték betartásával, fokozatosan, kb. heti 0,5 kg‑ot leadva, egyenletes ütemben kell fogynia, anélkül, hogy csalódottnak érezné vagy bármitől megfosztaná magát.

Napi 1200 kalóriánál kevesebb fogyasztása nem ajánlott.

Ahhoz, hogy a kalória célértéket meghatározza, ismernie kell saját aktivitási szintjét. Minél többet mozog, annál magasabb lesz a kalóriamennyiség célértéke.

· Az „alacsony fokú aktivitás” azt jelenti, hogy napi szinten keveset vagy egyáltalán nem sétál, lépcsőzik, kertészkedik vagy végez egyéb fizikai tevékenységet.

· A „mérsékelt fokú aktivitás” azt jelenti, hogy fizikai tevékenységgel kb. napi 150 kalóriát éget el például kb. három kilométeres gyaloglással, 30‑45 perc kertészkedéssel vagy két kilométer 15 perc alatti lefutásával. Válassza azt az aktivitási szintet, amelyik közelebb áll a napirendjéhez. Ha nem biztos benne, hogy melyik szinten van, akkor válassza az „alacsony aktivitást”.

Nők

	Alacsony aktivitás
	68,1 kg alatt
	1200 kalória

	
	68,1 kg‑74,7 kg
	1400 kalória

	
	74,8 kg‑83,9 kg
	1600 kalória

	
	84,0 kg és afelett
	1800 kalória

	Közepes aktivitás


	61,2 kg alatt
	1400 kalória

	
	61,3 kg‑65,7 kg
	1600 kalória

	
	65,8 kg és afelett
	1800 kalória


Férfiak

	Alacsony aktivitás
	65,7 kg alatt
	1400 kalória

	
	65,8 kg‑70,2 kg
	1600 kalória 

	
	70,3 kg és afelett
	1800 kalória

	Közepes aktivitás
	59,0 kg és afelett
	1800 kalória


Hogyan kell meghatározni a zsírmennyiség célértéket
Az alábbi táblázat segítségével, a naponta elfogyasztható kalóriamennyiség alapján meghatározhatja a zsírmennyiség célértékét. Naponta három étkezést tervezzen. Például ha a napi kalóriamennyiség célértéke 1400 kalória, akkor étkezésenként legfeljebb 15 g zsírt fogyaszthat el. Ahhoz, hogy a kitűzött zsírmennyiséget ne lépje túl, az étkezések között fogyasztott „nassolnivalók” zsírtartalma legfeljebb 3 g lehet.
	A naponta elfogyasztható kalóriamennyiség
	Az étkezésenként megengedett maximális zsírmennyiség
	A naponta „nassolással” bevihető maximális zsírmennyiség 

	1200
	12 g
	3 g

	1400
	15 g
	3 g

	1600
	17 g
	3 g

	1800
	19 g
	3 g


Ne feledje:

· Tartsa magát a reálisan felállított kalória‑ és zsírmennyiség célértékekhez, mert ez jó módszer arra, hogy az elért testtömeg‑csökkenést hosszú távon fenntartsa.

· Vezessen étkezési naplót az elfogyasztott ételekről, és jegyezze fel azok zsír- és kalóriatartalmát is.

· Próbáljon meg többet mozogni már a kapszulák szedésének elkezdése előtt. A mozgás a fogyasztó programok fontos eleme. Ne feledje előbb felkeresni kezelőorvosát, ha korábban nem edzett.

· Maradjon aktív az Orlistat Polpharma szedése alatt és a kezelés abbahagyása után is.

Az Orlistat Polpharma fogyasztó program a kapszulák, egy étkezési terv és egyéb források széles skálájának ötvözete, melyek segítenek megérteni, hogy miként lehet egy csökkentett kalóriatartalmú és zsírszegény diéta szerint étkezni, és iránymutatást adnak egy aktívabb életvitel eléréséhez.

